**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2019-09-23 Nr. TAR-80

Posėdis vyksta 2019-09-16. Posėdžio pradžia 15.00 val.

Posėdžio pirmininkė – Judita Simonavičiūtė.

Posėdžio sekretorė – Aldutė Meniakina.

Posėdyje dalyvauja komiteto nariai: Andrius Petraitis, Viktor Senčila, Vidmantas Dambrauskas, Alina Velykienė, Elida Mantulova.

Posėdyje dalyvaujančių komiteto narių ir svečių sąrašai (priedai 1,2) pridedami.

Darbotvarkė patvirtinta(bendru sutarimu):

1. Dėl Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimo. Pranešėja R. Kambaraitė.

2. Dėl inžinerinių statinių perėmimo Klaipėdos miesto savivaldybės nuosavybėn. PranešėjasE. Simokaitis.

3. Dėl netvarkomo arba apleisto, arba nenaudojamo, arba naudojamo ne pagal paskirtį nekilnojamojo turto sąrašo patvirtinimo. Pranešėjas G. Pocius.

4. Informacija - Klaipėdos miesto bendrojo plano keitimo konkretizuoti sprendiniai. Pranešėja M. Černiūtė- Amšiejienė.

Andrius Petraitis informuoja, kad nusišalina nuo šio klausimo svarstymo.

1. SVARSTYTA. Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimas.

Pranešėja R. Kambaraitė sako, kad šiuo sprendimo projektu siūloma keisti Klaipėdos miesto savivaldybės tarybos 2019 m. vasario 21 d. sprendimą Nr. T2-37 „Dėl Klaipėdos miesto savivaldybės 2019 metų biudžeto patvirtinimo“, siekiant didinti 1160,0 tūkst. Eur. biudžeto pajamas dėl dotacijų skyrimo Savivaldybei, taip pat patikslinti biudžeto asignavimus, nekeičiant bendros asignavimų apimties, pagal ekonominę klasifikaciją pagal asignavimų valdytojų pateiktas paraiškas. Įvardina kokioms programoms ir kiek siūloma didinti, pakomentuoja bei atsako į komiteto narių pateiktus klausimus.

Komiteto nariai pastabų ar pasiūlymų neturi.

J. Simonavičiūtė siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

2. SVARSTYTA. Inžinerinių statinių perėmimas Klaipėdos miesto savivaldybės nuosavybėn.

Pranešėjas E. Simokaitis sako, šis tarybos sprendimo projektas teikiamas, siekiant neatlygintinai perimti iš fizinio asmens M. V., Klaipėdos miesto savivaldybės nuosavybėn vandentiekio ir buitinių nuotekų tinklus, kurių bendra vertė – 3770,00 Eur. Informuoja, kad tarp AB „Klaipėdos vanduo“, Klaipėdos miesto savivaldybės ir Statytojo buvo pasirašyta 2018-10-26 sutartis, pagal kurios 2.6. punktą Statytojas įsipareigoja neatlygintinai perduoti nuosavybės teisę į infrastuktūrą Klaipėdos miesto savivaldybei. Statytojas kreipėsi į Klaipėdos miesto savivaldybę su prašymu perimti nurodytą turtą neatlygintinai, kuriuo bus įgyvendinamos savarankiškosios savivaldybės funkcijos. Remiantis Vietos savivaldos įstatymo 6 straipsnio 30 punktu bus organizuojamas geriamojo vandens tiekimas ir nuotekų tvarkymas. Nurodyti tinklai bus perduoti AB „Klaipėdos vanduo“.

J. Simonavičiūtė siūlo pritarti sprendimo projektui bendru sutarimu.

NUTARTA. Pritarti sprendimo projektui (bendru sutarimu).

3. SVARSTYTA. Netvarkomo arba apleisto, arba nenaudojamo, arba naudojamo ne pagal paskirtį nekilnojamojo turto sąrašo patvirtinimas.

 Pranešėjas G. Pocius pristato sprendimo projektą. Vadovaujantis Lietuvos Respublikos nekilnojamojo turto mokesčio įstatymo 6 straipsniu ir įgyvendindama Netvarkomo arba apleisto, arba nenaudojamo, arba naudojamo ne pagal paskirtį nekilnojamojo turto nustatymo tvarkos aprašo, patvirtinto Klaipėdos miesto savivaldybės tarybos 2013 m. gegužės 30 d. sprendimu Nr. T2-126 „Dėl Netvarkomo arba apleisto, arba nenaudojamo, arba naudojamo ne pagal paskirtį nekilnojamojo turto nustatymo tvarkos aprašo patvirtinimo“, 8 punktą, siūlo patvirtinti Netvarkomo arba apleisto, arba nenaudojamo, arba naudojamo ne pagal paskirtį nekilnojamojo turto sąrašą. Pristato sąrašą, pakomentuoja ir atsako į komiteto narių pateiktus klausimus.

V. Senčila pastebi, jog apleistų pastatų yra daugiau nei nurodyta pateiktame sąraše.

G. Pocius paaiškina, kad yra teisinis reglamentas ir konkretūs kriterijai pagal kuriuos yra traukiama į šį sąrašą t. y. kelia ar nekelia grėsmės gyventojų saugumui.

 A. Petraitis mano, kad yra per mažai priemonių kurios padėtų greičiau susitvarkyti, todėl siūlo pagalvoti apie naujus instrumentus.

J. Simonavičiūtė siūlo pasidomėti dėl žemės sklypų bei apleistos statybos mokesčio, peržiūrėti tvarkas ir pateikti daugiau informacijos. Siūlo pritarti sprendimo projektui bendru sutarimu.

NUTARTA. Pritarti sprendimo projektui (bendru sutarimu).

4. SVARSTYTA. Informacija - Klaipėdos miesto bendrojo plano keitimo konkretizuoti sprendiniai.

Pranešėja M. Černiūtė- Amšiejienė pristato Klaipėdos miesto bendrojo plano keitimo konkretizuotus sprendinius. Informuoja, kad vyko papildomas viešinimas, svarstymai darbo grupėje, o netrukus bus svarstoma ir Regioninėje architektūros taryboje, baigiamas rengti ekspertinis vertinimas dėl aukštybinių pastatų studijos integravimo bei artimiausiu metu numatoma rengti viešą svarstymą. Pažymi, jog yra daugiau nei 250 pasiūlymų, kurių gali būti ir dar daugiau. Pristato ir pakomentuoja pokyčius parengtuose sprendiniuose. Akcentuoja numatomus plėtros prioritetus, planuojamus pokyčius senamiestyje bei vietoves, kuriuose bus atskirai ruošiami specialieji planai pvz. Smiltynė, Melnragė- Giruliai. Pažymi, jog svarbu užbaigti senamiesčio ir naujamiesčio detaliuosius planus. Pristato kur galėtų vykti gyvenamoji plėtra bei pristato kultūros paveldo dalies sprendinius. Sako, kad parengti gatvių ir susisiekimo sprendiniai. Pažymi, kad transporto sprendiniai yra orientuoti į viešąjį transportą ir jo plėtrą, o senamiestis numatomas kaip nulinė CO2 zona. Parengta atskira kraštovaizdžio dalis.

J. Simonavičiūtė mano, jog reikėtų plėsti želdinių zoną pietinėje miesto dalyje ir kuo daugiau apželdinti Žardės piliakalnį dėl ten esančių kvapų bei triukšmo. Domisi ar reiks rengti atskirą šilumos specialųjį planą ar bus galima jį integruoti.

M. Černiūtė- Amšiejienė patikina, kad rengiant sprendinius buvo ieškota vietų, kur būtų galima sujungti visas žaliąsias zonas bei suformuoti kuo didesnius plotus ir žada patikslinti dėl specialiojo šilumos plano.

V. Senčila domisi kas bus su automobilių parkavimo vietomis, jei senamiestis planuojamas su nuline CO2 zona.

Pranešėja sako, kad parkavimo aikštelių rodyti nereikia, nes jos bus parodytos specialiajame plane.

K. Macijauskas patvirtina, jog visos planuotos parkavimo vietos ir aikštelės išlieka.

V. Dambrauskas pastebi, jog eismas ir užstatymo intensyvumas pietinėje miesto dalyje didėja, todėl mano, kad turėtų būti daugiau želdinių ir žaliųjų plotų.

M. Černiūtė- Amšiejienė pažymi, kad tokių plotų rasti sunku, tačiau pietinėje miesto dalyje parkai saugomi ir jų pasiekiamumas geras. Sako, kad yra pateiktos pastabos ir vyksta koregavimas.

A. Velykienė domisi ar numato ir apibrėžia teritorijas bendrasis planas dėl senųjų kapinių miesto teritorijoje bei klausia dėl infrastruktūros vystymo - nuotekų sistemos ir vandentiekio tinklų tiesimo Smiltynėje.

Pranešėja pažymi, kad kol kas nėra nustatytos tikros senųjų kapinių ribos.

G. Pocius teigia, kad „Klaipėdos vanduo“ nemato galimybės tiesti nuotekų ir vandentiekio tinklų Smiltynėje, nes tai labai brangu, todėl šioje teritorijoje galimi vietiniai valymo įrengimai ir gręžiniai.

E. Mantulova domisi kur bus vystoma vandenvietė, kuomet bus iškeldinta trečioji vandenvietė.

M. Černiūtė- Amšiejienė pabrėžia, jog nėra numatyta iškeldinti trečiosios vandenvietės, nes yra bendra nuostata - aprūpinti vandeniu.

A. Petraitis kelia klausimą dėl pietinės miesto dalies - Šilutės pl. link Jūrininkų prospekto apželdinimo.

Pranešėja pažymi, jog yra parengti detalieji planai ir jie nebus keičiami.

V. Dambrauskas mano, kad zona tarp Girulių ir Melnragės turi būti skirta visiems žmonėms, o ne privačių namų statybai.

K. Macijauskas pažymi, jog šioje zonoje numatoma sudaryti galimybę statyti specializuotus SPA centrus ar panašius paslaugų objektus.

M. Černiūtė- Amšiejienė patvirtina, kad nėra kalbos apie gyvenamąją teritoriją šioje zonoje, o kalbama tik apie SPA centrus ir patikina, jog bus žiūrima kokius dar galima sudėti papildomus saugiklius.

J. Simonavičiūtė siūlo plačiai viešinti ir pristatant visuomenei išaiškinti detaliau t.y. paaiškinti ką galima ir ko negalima statyti šioje zonoje.

 J. Simonavičiūtė, išklausiusi komiteto narių išsakytų nuomonių dėl Klaipėdos miesto bendrojo plano keitimo konkretizuotų sprendinių, siūlo rekomenduoti, kad bendrajame plane būtų ieškoma galimybių intensyviau apželdinti pietinę miesto dalį.

NUTARTA:

4.1. Informacija išklausyta.

4.2. Ieškoti galimybių intensyviau apželdinti pietinę miesto dalį.

Posėdis baigėsi 16.30 val.

Posėdžio pirmininkė Judita Simonavičiūtė

Posėdžio sekretorė Aldutė Meniakina